বিজেপি সাংসদের বিরুদ্ধে মামলার আবেদন খারিজ সুপ্রিম কোর্টে

ওয়েব ডেস্ক: বিজেপি (BJP) সাংসদ নিশিকান্ত দুবের (Nishikant Dubey) বিরুদ্ধে আদালত অবমাননার মামলা চালু করার আবেদন খারিজ করল সুপ্রিম কোর্ট (Supreme Court)। আসলে ওয়াকফ আইন (Waqf Law) সংশোধনী সংক্রান্ত মামলা গ্রহণ এবং রাষ্ট্রপতি ও রাজ্যপালদের বিল অনুমোদনের সময়সীমা নির্ধারণ সংক্রান্ত সুপ্রিম কোর্টের সাম্প্রতিক নির্দেশ নিয়ে এক সাক্ষাৎকারে মন্তব্য করেন দুবে। সেই মন্তব্যকে ঘিরেই শুরু হয় বিতর্ক। বিজেপি সাংসদের মন্তব্যের প্রেক্ষিতে একটি মামলা দায়েরের আবেদন করেছিলেন এক আইনজীবী।

তবে এবার সেই মামলার আবেদন খারিজ করল দেশের সর্বোচ্চ আদালত। মামলার আবেদন খারিজ করে আদালত জানায়, ‘‘আমরা এই আবেদন গ্রহণ করছি না। তবে বিষয়টি নিয়ে আমাদের দৃষ্টিভঙ্গি পরে জানানো হবে। আমরা সংক্ষিপ্ত নির্দেশ দেব।’’

আরও পড়ুন: মুঘলদের উত্তরসূরি? লালকেল্লার মালিকানার দাবি খারিজ সুপ্রিম কোর্টে

মামলার আবেদন খারিজ করে প্রধান বিচারপতি বি আর গাভাইয়ের নেতৃত্বাধীন ডিভিশন বেঞ্চ আরও জানিয়েছে, দুবের মন্তব্য সংক্রান্ত ভিডিও এবং সংবাদমাধ্যমে প্রকাশিত বিষয়বস্তু সরিয়ে ফেলার দাবিতে করা আরেকটি আবেদন বিবেচনা করা হবে।

এদিকে, বিজেপির জাতীয় সভাপতি জেপি নাড্ডা স্পষ্ট করে জানিয়েছেন, নিশিকান্ত দুবের মন্তব্য সম্পূর্ণরূপে তাঁর ব্যক্তিগত মতামত। বিজেপি দলীয়ভাবে এই মন্তব্যের সঙ্গে একমত নয়। এই বিষয়টি নিয়ে রাজনৈতিক মহলে যেমন বিতর্ক দানা বাঁধছে, তেমনি আইনি মহলেও বিষয়টি নিয়ে নানা আলোচনা শুরু হয়েছে।