মুর্শিদাবাদ কাণ্ডের নেপথ্যে কারা? কী জানালেন মুখ্যমন্ত্রী?

ওয়েব ডেস্ক: ওয়াকফ আইন (Waqf Law) নিয়ে কিছুদিন আগেই অশান্ত হয়েছিল মুর্শিদাবাদ (Murshidabad Unrest)। ধুলিয়ান এবং সামসেরগঞ্জে ছড়িয়েছিল উত্তেজনা। যদিও এখন কিছুটা থিতু হয়েছে মুর্শিদাবাদের অশান্তি। এই পরিস্থিতিতে সোমবার মুর্শিদাবাদ সফরে মুখ্যমন্ত্রী মমতা বন্দ্যোপাধ্যায় (Mamata Banerjee)। আর সেখানেই তিনি বলেন যে, মুর্শিদাবাদের অশান্তি পূর্বপরিকল্পিত। শুধু তাই নয়, সমস্ত প্রমাণ মিডিয়ার সামনে তুলে ধরা হবে বলেও জানালেন মমতা।

সোমবার বহরমপুর থেকে মুর্শিদাবাদের অশান্তির কারণ ব্যাখ্যা করতে গিয়ে মমতা বলেন, “গণ্ডগোল কারা করিয়েছেন, সবাই জানে। এরা নাকি ধর্মের নেতা! মুর্শিদাবাদে কী হয়েছিল আমার কাছে প্রমাণ রয়েছে। তবে আর কিছু প্রমাণ হাতে আসবে। তারপর সব সকলের সামনে তুলে ধরব।” এরপরই মুখ্যমন্ত্রী জানান যে, তিনি কারও বিরুদ্ধে নন, তবে তিনি দাঙ্গার বিরুদ্ধে।

আরও পড়ুন: আজ মুখ্যমন্ত্রীর সফর, প্রহর গুনছেন মুর্শিদাবাদবাসী

ধুলিয়ান এবং সামসেরগঞ্জের অশান্তি প্রসঙ্গে ধর্মীয় নেতাদের নিশানা করে এদিন মমতা বলেন, “কয়েকজন ধর্মীয় নেতা সেজেছে। পালে বাঘ না পড়লেও বাঘ, বাঘ বলে চিৎকার করে রাজনৈতিক সুবিধা নেয়। এরা গৃহশত্রু। আমি সকলকে মিত্র ভাবি। আমার কোনও শত্রু নেই।” সেই সঙ্গে তিনি মুর্শিদাবাদের গরিমা উল্লেখ করে বলেন, “মনে রাখতে হবে, মুর্শিদাবাদের ইতিহাস আছে। এটা বাংলার রাজধানী ছিল।”

এছাড়াও আক্রান্তদের সঙ্গে দেখা করার আগে বিজেপিকে নিশানা করে মুখ্যমন্ত্রী বলেন, “আমি ভেবেছিলাম ওদের সঙ্গে কথা বলব কিন্তু তা তো হচ্ছে না। বিজেপি ওদের সরিয়ে নিয়েছে।” পাশাপাশি এদিন প্রশ্ন তুলে মমতা বলেন, “কেন এই লুকোচুরি? কী আড়াল করার চেষ্টা?” একইসঙ্গে মমতা হুঙ্কার দিয়ে বলেন, “সাম্প্রদায়িক অশান্তি যারা করে, আমরা তাঁদের ঘৃণা করি।”